चितवन टाइगर्स र एपीएफ भिड्ने
विजेताको सर्वाधिक पुरस्कार ६ लाख रुपैयाँका लागि आधीआवाधी एनभीए महिला भलिबलको फाइनलमा चितवन टाइगर्स र एपीएफ क्लब भिड्ने भएका छन् ।
काठमाडौँ — विजेताको सर्वाधिक पुरस्कार ६ लाख रुपैयाँका लागि आधीआवाधी एनभीए महिला भलिबलको फाइनलमा चितवन टाइगर्स र एपीएफ क्लब भिड्ने भएका छन् ।त्रिपुरेश्वरस्थित राखेप कभर्डहलमा मंगलबार सेमिफाइनलमा चितवनले नेपाल पुलिस क्लब र एपीएफले न्यु डायमन्ड क्लबलाई पन्छाएका थिए ।चितवनले पुलिस क्लबलाई ३–० को सोझो सेटमा हरायो । तीन विदेशी खेलाडीसहित उत्रिएको चितवनले २५–११, २५–१४, २५–२३ को सेटमा सफलता पायो । एक समय तेस्रो सेटमा पछाडि परेको चितवनले उत्कृष्ट पुनरागमन गर्दै खेल आफ्नो पक्षमा पारेको थियो ।एपीएफले पनि न्यु डायमन्डविरुद्ध सोझो सेटमै सफलता पाएको थियो । प्रतिस्पर्धात्मक बनेको खेलमा एपीएफले २५–२२, २६–२४, २५–२३ ले सेट जित्यो । महिला भलिबलको इतिहासमै यो सर्वाधिक पुरस्कार राशि हो । उपबिजेताले ३ लाख र तेस्रो हुनेले १ लाख ५० हजार रुपैयाँ पाउने छन् । उत्कृष्ट खेलाडीले स्कुटर र ५० हजार रुपैयाँ पुरस्कार जित्ने छन् ।